Meddelelse i henhold til EF-traktatens artikel 95, stk. 5

Tilladelse til at indføre nationale bestemmelser, der fraviger en harmoniseringsforanstaltning vedtaget af Fællesskabet

(2001/C 120/04)

(EØS-relevant tekst)

1. Forbundsrepublikken Tyskland gav den 25. januar 2001 meddelelse om et udkast til nationale bestemmelser, der fraviger bestemmelserne i direktiv 76/769/EØF(1), som ændret ved direktiv 1999/51/EF(2), med hensyn til markedsføring og anvendelse af organiske tinforbindelser (TBT).

2. Det er fastsat i artikel 95, stk. 5, at en medlemsstat, såfremt den, efter at Rådet eller Kommissionen har vedtaget en harmoniseringsforanstaltning, finder det nødvendigt at indføre nationale bestemmelser baseret på nyt videnskabeligt belæg vedrørende miljøbeskyttelse eller beskyttelse af arbejdsmiljøet på grund af et problem, der er specifikt for den pågældende medlemsstat, og som viser sig efter vedtagelsen af harmoniseringsforanstaltningen, skal give Kommissionen meddelelse om de påtænkte bestemmelser og om grundene til deres indførelse.

3. Kommisionen bekræfter eller forkaster inden seks måneder efter meddelelsen de pågældende nationale bestemmelser efter at have konstateret, om de er et middel til vilkårlig forskelsbehandling eller en skjult begrænsning af samhandelen mellem medlemsstaterne, og om de udgør en hindring for det indre markeds funktion.

4. Formålet med udkastet til nationale bestemmelser er at forbyde anvendelsen af organiske tinforbindelser i antifoulingmaling for alle skibstyper med virkning fra 1. januar 2003. Det fastsættes i direktivet, at organiske tinforbindelser kun må anvendes i antifoulingmaling med styret frigivelse af aktive stoffer til skibe med en længde på over 25 meter, der ikke hovedsagelig anvendes på indre vandveje eller søer. Det fastsættes ligeledes i direktivet, at disse resterende anvendelser skal tages op til fornyet overvejelse inden 1. januar 2003.

Formålet med udkastet til nationale bestemmelser er desuden at forbyde anvendelsen af organiske tinforbindelser til behandling af træ, biocidimprægnering af kraftige industrielle tekstilvarer og garn, der anvendes til produktion heraf, og til biocidimprægnering af forbrugsprodukter (der falder ind under definitionerne i lov om levnedsmidler og forbrugsprodukter). Kraftige industrielle tekstilvarer og forbrugsprodukter, der indeholder triorganiske tinforbindelser med over 1 mg tin/kg, må ikke længere markedsføres. Disse anvendelser reguleres ikke i direktivet.

5. De tyske myndigheder begrunder deres anmodning ved at henvise til, at det er nødvendigt at beskytte sundheden og miljøet, hvilket kræver gennemførelse af IMO-resolution A.895(21) af 25. november 1999 (forbud mod anvendelse af organiske tinforbindelser i antifoulingmaling med virkning fra den 1. januar 2003) i den nationale lovgivning og vedtagelse af andre begrænsninger end dem, der er fastsat i direktivet. De tyske myndigheder påpeger, at der foreligger en specifik situation i Tyske Bugt (den del af Nordsøen, der ligger ud for Tyskland), hvor TBT-koncentrationerne i aflejringerne var uacceptabelt høje på grund af de stærkt trafikerede ruter til de store havne og udløbet fra de store floder. Der blev i forbindelse med målingerne i 1999 og 2000 også fundet organiske tinforbindelser i forbrugsprodukter i mængder, der ville føre til en uacceptabel sundhedsrisiko.

De tyske myndigheder gør endvidere gældende, at udkastet til bestemmelser hverken medfører vilkårlig forskelsbehandling, er en skjult begrænsning af samhandelen mellem medlemsstaterne eller udgør en hindring for det indre markeds funktion.

6. Det skal bemærkes, at Kommissionen i beslutning 2000/509/EF(3) afviste et udkast til nationale bestemmelser, som Kongeriget Belgien havde meddelt i henhold til artikel 95, stk. 5, og som havde til formål at indføre nationale bestemmelser, der fraveg bestemmelserne i direktiv 76/769/EØF, som ændret ved direktiv 1999/51/EF, ved at forbyde anvendelsen af organiske tinforbindelser i antifoulingmaling med virkning fra 1. januar 2003.

7. For yderligere oplysninger om anmodningen fra Tyskland kontaktes: Prof. Dr. Armin Basler Bundesministerium für Umwelt, Naturschutz, und Reaktorsicherheit Referat IG II 4 Bernkasteler Straße 8 D - 53175 Bonn Tlf. (49-18 88) 305 27 10 Fax (49-18 88) 305 35 24 basler.armin@bmu.de

Kontaktpunkt hos Europa-Kommissionen: Europa-Kommissionen Generaldirektoratet for Erhvervspolitik

Kontor E-3 Kemisk industri

Rue d'Arlon/Aarlon straat 88 (4/6) B - 1000 Bruxelles/Brussel Tlf. (32-2) 295 58 82 Fax (32-2) 295 02 81 chemicals-plastics@cec.eu.int

(1) EFT L 262 af 27.9.1976, s. 201.

(2) EFT L 142 af 5.6.1999, s. 22.

(3) EFT L 205 af 12.8.2000, s. 7.